Vi flyttet ut av leiligheten og inn på et hotel i byen etter første overnatting.
Det første vi la merke til var at leiligheten var svært slitt og heller ikke særlig ren. Bygningen er fra 1802 (og er fredet) og det ser du lett. Dessverre har ikke eierne tatt særlig vare på den, så den er fullstendig nedslitt og ustelt. Det er også løsninger som slett ikke er bra, som f.eks. synes vi at det ikke var hygienisk nok når toalettet er i et kott på kjøkkenet. (Hvis noen litt kraftig overvektige skulle finne på å leie leiligheten ville de kunne få problemer med å gå på do.)
En av grunnene til at vi ville prøve oss på AirBnb var at vi ønsket å ha et kjøkken hvor vi kunne lage mat. Kjøkkenet var så slitt og uflidd at vi ikke ønsket/kunne gjøre det. Det gjaldt også for standard på stekepanner og gryter. Dessuten kan det være vel verdt å kommentere at det var en gasskomfyr, noe vi i Norge ikke er særlig vant med.
Vi opplevde heller ikke leiligheten som sikker. Det elektriske anlegget virker hjemmesnekret og var ikke stabilt. Midt på kvelden første natt gikk det en sikring helt uten grunn og vi måtte mase oss til at kontaktpersonen for leiligheten kom og hjalp til med å ordne det (det var et system vi ikke kjente fra Norge). Leiligheten har ikke noe brannvarslingssystem (som det er opplyst om), men det er heller ingen rømningsmuligheter fra 3. etasje, hvor leiligheten ligger, om det skulle brenne i trappegangen (eller slik at du ikke kommer ut døren til leiligheten). Da er det bare å vente på stigebilen fra brannvesenet i København.
Beskrivelsen på AirBnb passet i liten grad med slik leiligheten er. Bildene er antakeligvis gamle og fra en tid leiligheten så mye finere ut. Junior i familien gledet seg til å ligge på et av barnerommene, fordi han syntes de så så fine ut på bildene - men han ble også skuffet når han så hvor slitt og halvgjort alt var. Han (og vi) reagerte også på hvor skinte og flekkete puter og dyner var, så vi måtte bruke tid på å overbevise ham om at det er ok når du har trekk på dem.
Det var blandingen av alt dette som fikk oss til å gi opp leiligheten og flytte inn på et hotell etter første overnatting. Leiligheten har en superstreng betalingspolitikk, så pengene vi brukte på leiligheten ser vi nok ikke igjen. Vær obs...
Hilsen skuffet familie :-/